钦定古今图书集成/明伦汇编/官常典/第713卷 > 沈劲
## 钦定古今图书集成/明伦汇编/官常典/第713卷 > 沈劲

按《晋书忠义传》：“劲字世坚，吴兴武康人也。父充，与王
敦构逆，众败而逃，为部曲将吴儒所杀。劲当坐诛，乡
人钱举匿之得免。其后竟杀仇人。劲少有节操，哀父
死于非义，志欲立勋，以雪先耻。年三十馀，以刑家不
得仕进，郡将王胡之深异之。及迁平北将军、司州刺
史，将镇洛阳，上疏曰：‘臣当藩卫山陵，式遏戎狄，虽义
督群心，人思自奋，然方翦荆棘，奉宣国恩，艰难急病，
非才不济。吴兴男子沈劲，清操著于乡邦，贞固足以
干事。且臣今西文武义，故吴兴人最多，若令劲参臣
府事者，见人既悦，义附亦众。劲父充，昔虽得罪先朝，
然其门户累蒙旷荡，不审可得，特垂沛然，许臣所上
否’？”诏听之。劲既应命，胡之以疾病解职。升平中，慕容
恪侵逼山陵，时冠军将军陈祐守洛阳，众不过二千。
劲自表求配祐效力，因以劲补冠军长史，令自募壮
士，得千馀人，以助祐击贼。频以寡制众，而粮尽援绝，
祐惧不能保全。会贼寇许昌，祐因以“救许昌”为名。兴
宁三年，留劲以五百人守城，祐率众而东，会许昌已
没，祐因奔崖坞。劲志欲致命，欣获死所。寻为恪所攻，
城陷被执，神气自若，恪奇而将宥之。其中军将军慕
容虔曰：“劲虽奇士，观其志度，终不为人用。今若赦之，
必为后患。”遂遇害。恪还，从容言于慕容𬀩曰：“前平广
固，不能济辟闾。今定洛阳，而杀沈劲，实有愧于四海。”
朝廷闻而嘉之，赠东阳太守。子赤黔，为大长秋。赤黔
子叔任，义熙中为益州刺史。